Danske Lego-klodser indtog tirsdag Det Hvide Hus i Washington. 12 danske erhvervsmænd ville vise løsninger på de amerikanske problemer med vandspild.

Danske virksomheder med speciale i vandteknologi jagter et nyt eventyr i USA, hvor mangel på vand er et voksende problem.

Virksomhederne præsenterede nogle af deres visioner for, hvordan amerikanerne skal reducere vandspildet.

Det skete tirsdag i Det Hvide Hus i Washington, hvor en miniature-by af Lego blev præsentereret – komplet med en 1,5 meter høj skyskraber, vandforsyning og spildevandsanlæg.

I alt blev der brugt 20.000 klodser, for at illustrere over for beslutningstagere i Washington, hvordan amerikanerne kan spare det aktuelle vand- og energiforbrug væk med 33 procent.

Skabte gode kontakter

En af de virksomheder, som var repræsenteret i Det Hvide Hus, var Kamstrup, der har hovedsæde i Skanderborg og laver løsninger til måling og styring af energi- og vandforbrug.

Lego-byen består af 20.000 klodser og skal vise nogle af de løsninger som fungerer i dansk vandteknologi. Foto: Udenrigsministeriet / Udenrigsministeriet

Jesper Daugaard, Senior Vice President for Global Marketing i virksomheden mener, at de fik præsenteret Lego-figuren for de helt rigtige mennesker i Washington.

- Vi har fået skabt nogle gode forbindelser. Blandt andet Det Hvide Hus’ Chief Technology Officer, lovgivere i de enkelte stater, interessereorganisationer og universiteter. Dem skal vi nu følge op på, siger Jesper Daugaard.

En Chief Technology Officer i Det Hvide Hus assisterer præsidenten i spørgsmål om videnskab og teknologi. Jesper Daugaard mener dog, at der er lang vej til, at danske løsninger implementeres i USA, men han er glad for det, som blev fremvist i USA.

Lego-byen viser nogle af de ting, som virker i Danmark. USA står med Barack Obama i spidsen over for en millioninvestering i vandinnovation. Så nu har vi vist nogle af de ting, som vi allerede har udviklet i Danmark, og som har skabt resultater.

Arbejdspladser måske på vej

Baggrunden for mødet er, at USA kæmper med et massivt vandspild, og amerikanerne står derfor over for milliardinvesteringer i infrastrukturen.

Eksperterne bag modellen, som eksemplificeres med Lego, anslår at USA kan reducere vandspild med 33 procent. Foto: Udenrigsministeriet / Udenrigsministeriet

Det skaber håb for danske arbejdspladser, hvor ambitionen i forvejen er at skabe mindst 4.000 nye arbejdspladser som en del af eksport af dansk vandteknologi.

Ifølge Miljø- og Fødevareminister, Esben Lunde Larsen, så er der et ’kæmpe potentiale’ for eksport af vandteknologi til USA. Et potentiale som han gerne ser udmønte sig i vækst og arbejdspladser i Danmark.

-Lego-modellen viser det bedste, vi kan i Danmark, på tværs af hele vandområdet fra grundvandskortlægning over effektive drikkevandsforsyninger til energiproducerende spildevandsanlæg. Vi har de totale løsninger, der tilmed er energineutrale, som amerikanerne tørster efter. Der er et kæmpe potentiale for eksport, udtaler Esben Lunde Larsen i forbindelse med USA-besøget.